CELEX: 62017TN0617
Language: sk
Date: 2017-09-07 00:00:00
Title: Vec T-617/17: Žaloba podaná 7. septembra 2017 – Vialto Consulting/Komisia

27.11.2017   
            
            
               SK
            
            
               Úradný vestník Európskej únie
            
            
               C 402/42
            
         Žaloba podaná 7. septembra 2017 – Vialto Consulting/Komisia
   (Vec T-617/17)
   (2017/C 402/56)
   Jazyk konania: gréčtina
   
      Účastníci konania
   
   
      Žalobkyňa: Vialto Consulting Kft. (Budapešť, Maďarsko) (v zastúpení: V. Christianos, advokát)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               uložil Komisii povinnosť zaplatiť žalobkyni sumu vo výške 190 951,93 eura ako škodu spôsobenú žalobkyni a sumu 129 992,63 ako ušlý zisk s úrokmi z omeškania od vyhlásenia rozsudku v tejto veci až do úplného zaplatenia,
            
         
               —
            
            
               uložil Komisii povinnosť zaplatiť žalobkyni sumu vo výške 150 000 eur ako náhradu za poškodenie profesijnej povesti žalobkyni s úrokmi z omeškania od vyhlásenia rozsudku v tejto veci až do úplného zaplatenia a
            
         
               —
            
            
               zaviazal Komisiu na náhradu trov konania, ktoré vznikli žalobkyni.
            
         
      Dôvody a hlavné tvrdenia
   
   Touto žalobou akciová spoločnosť s názvom „Vialto Consulting Korlátolt Felelősségű Társaság“ (ďalej len „Vialto“) žiada Všeobecný súd Európskej únie v zmysle článku 340 druhého odseku ZFEÚ v spojení s článkom 268 ZFEÚ o náhradu škody, ktorú utrpela z dôvodu protiprávneho konania Európskeho úradu pre boj proti podvodom (ďalej len „OLAF“) a iných útvarov Európskej komisie (ďalej len: „Komisia“) v rámci plnenia zmluvy č. TR2010/0311.01-02/001 o poskytovaní služieb financovaných Európskou úniou, ktorá bola uzatvorená medzi Centrálnou finančnou a zmluvnou jednotkou (ďalej len „CFCU“) Tureckej republiky a konzorciom podnikov, ktorých bola spoločnosť Vialto členom.
   Konkrétne Komisia spôsobila – tak prostredníctvom OLAF, ako aj prostredníctvom svojich útvarov – spoločnosti Vialto nasledujúce škody: a) majetkovú škodu vo výške 190 951,93 eura ako skutočnú škodu; b) majetkovú škodu vo výške 129 992,63 eura ušlý zisk; a c) nemajetkovú škodu 150 000 ako náhradu za poškodenie profesijnej povesti žalobkyni.
   Vialto tvrdí, že jej bola spôsobená vyššie uvedená škoda v dôsledku konania a opomenutia Komisie tak priebehom inšpekcie na mieste, ktorú vykonal OLAF v spoločnosti Vialto, ako aj v nadväznosti na túto inšpekciu. Vialto okrem iného tvrdí, že Komisia porušila nasledujúce pravidlá, ktoré priznávajú práva jednotlivcom:
   
               —
            
            
               článok 7 ods. 1 nariadenia č. 2185/1996 v súvislosti s vykonávaním inšpekcie zo strany OLAF, a konkrétne v súvislosti so zverenou právomocou, ktorá je obmedzená na dotknutú kontrolu z úradnej povinnosti;
            
         
               —
            
            
               zásadu riadnej správy vecí verejných, zásadu ochrany oprávnených očakávaní a zásadu proporcionality vo vzťahu ku kontrole, ktorú vykonal OLAF;
            
         
               —
            
            
               právo byť vypočutým vo vzťahu k činnosti Generálneho riaditeľstva pre európsku susedskú politiku a rokovania o rozšírení v nadväznosti na inšpekciu zo strany OLAF.